Hans Kristian Skibby (DF), 2013-06-04:
Som flere før mig har sagt, er det her jo et af nøgleomdrejningspunkterne i forhold til at bevare og forsvare beskæftigelsen – også i vores landdistrikter.
Det lyder måske lidt morsomt for nogle, men vi befinder os jo i en virkelighed, hvor informationsteknologien bruges inden for alle brancher i Danmark.
Derfor kan vi se, at der jo er rigtig mange steder i Danmark – dér, hvor det går lidt langsommere med hensyn til at udrulle bredbånd og andre informationsteknologier – hvor det er sådan, at det faktisk er et problem for de lokale erhvervsdrivende.
Eksempelvis er landmænd mange steder i dag afhængige af malkerobotter i deres bedrifter, og der er det jo klart, at hvis man ikke har adgang til bredbånd, er det et stort problem.
Vi ser det også på mange efterskoler, som jo bruger it i deres undervisning og har smartboards osv., og hvor man er med på den her bølge af informationsteknologi, som ruller ind over Danmark og hele verden.
Det betyder, at det altså giver store problemer, når bredbåndet ikke virker, og når der er områder i Danmark, hvor bredbåndsforbindelsen har meget svingende kvalitet.
Vi så også – som Venstres ordfører var inde på i sit indlæg – i forbindelse med Skylines konkurs i Nordjylland, at det er forbundet med store problemer, når en udbyder lige pludselig ikke er der mere.
Derfor har det her lovforslag fra erhvervsministeren jo også en pointe i forhold til at sikre, at man i konkurstilfælde og tilfælde, hvor virksomheder skal under rekonstruktion, har mulighed for at lade forbindelserne køre videre i en periode, og at branchen i øvrigt selv skal være med til at løse den del af opgaven.
Det er noget af det, Dansk Folkeparti også godt kan se fornuften i, og det støtter vi sådan set.
Så er der det her med, at vi jo på torsdag her i Folketinget har et samråd med erhvervsministeren i Erhvervsudvalget netop om den del, at man jo på Bornholm har den udfordring, at kommunen ikke må bruge midlerne fra Østkraft, eller rettere sagt: Det må de godt, men det vil blive modregnet i deres bloktilskud.
Der glæder vi os selvfølgelig til at høre, hvad ministeren vil sige i en redegørelse for det.
For vi mener selvfølgelig, at det altså er meget vigtigt netop med hensyn til de danske øer, at det sikres, at den investering bliver til noget konkret, og at de dermed også kan se frem til en forbedret internetadgang.
Det gælder specielt på de øer, hvor der stadig væk er relativt meget industri og virksomhedsdrift, og det er der heldigvis på Bornholm
Ministeren har jo netop i maj måned udgivet Redegørelse om Danmarks Digitale Vækst 2013, og der har jeg da noteret mig omme på side 20, at man jo også går ind og kigger på, hvordan det egentlig er gået med udviklingen af it-infrastrukturen i vores landdistrikter.
Der går det heldigvis den rigtige vej, hvis man måler på, hvor mange procent af landdistrikterne og i det hele taget hele befolkningen som er i stand til eksempelvis at downloade med en hastighed af minimum 100 Mb/s.
Der har der i hvert fald været en stigning fra 2011 til 2012 fra 38 pct. til 65 pct, og det er jo positivt og noget, der taler for, at der vil være flere og flere, der får en bredbåndsforbindelse, som virker, og som de kan bruge.
Men det, der selvfølgelig er den helt store udfordring, er at få alle vores landdistrikter med, og at vi sikrer, at når folk eksempelvis foretager mobilopkald fra vores landdistrikter, skal de også gerne kunne få fat i alarmcentralen, hvilket nogle steder har været et problem.
Vi har jo set målinger fra forskellige egne i Danmark, der viser, at der er nogle steder, bl.a. på Djursland, hvor det er så som så med kvaliteten i adgangen til mobiltelefoni.
Og der er det vigtigt, at man i forbindelse med nye og kommende udbud selvfølgelig stiller nogle større krav til udbyderne om også at tilgodese landdistrikterne.
For der, hvor der er færre kunder end de fleste andre steder, er der, hvor det er sværest at få de erhvervsdrivende til at investere rigtig mange penge, for det giver jo alt andet lige en væsentlig længere tilbagebetalingstid på den investering, man har foretaget.
Men alt i alt synes Dansk Folkeparti, at det er her
beslutningsforslag er positivt og til gavn for vores landdistrikter, og det er også med til at sørge for en forsyningssikkerhed, hvis der er udbydere, der går konkurs.
Så er der det, som også hr. Frank Aaen var inde på, med elforsyningsselskaber, nemlig at man vil give mulighed for, at der kan etableres kommunalt ejede kapitalselskaber.
Og det er jo sådan lidt et kuriosum, for hvad betyder det at ligge væsentligt under landsgennemsnittet?
Det kan jo betyde mange ting, og der glæder jeg mig selvfølgelig til også at høre ministerens ord om, hvornår noget er væsentligt, og hvornår noget er uvæsentligt.
Men vi kan støtte lovforslaget.